KIRJALLINEN KYSYMYS E-0395/01 esittäjä(t): Mihail Papayannakis (GUE/NGL) komissiolle. Hunajan laadunvalvonta.



Virallinen lehti nro 261 E , 18/09/2001 s. 0106 - 0106



KIRJALLINEN KYSYMYS E-0395/01 esittäjä(t): Mihail Papayannakis (GUE/NGL) komissiolle (15. helmikuuta 2001) Aihe: Hunajan laadunvalvonta Tavanomaisessa pistokoetarkastuksessa Weidahausin raja-asemalla Baijerissa tutkittiin Romaniasta tulossa oleva hunajalasti, jonka maahantuonnista vastasi Hampurissa toimiva saksalainen yritys. Laboratoriokokeissa ilmeni, että kyseinen tuote sisälsi Streptomycin-nimistä ainetta 66,6 g hunajakiloa kohden. Laboratoriokokeiden tulokset toimitettiin maahantuojayritykselle 22. helmikuuta 2000, jolloin se ilmoitti, että tutkittu lasti oli matkalla Kreikkaan Hampurin asemesta. Mainittakoon, että antibioottien käyttö mehiläishoidossa on kokonaan kielletty. Kreikan kuluttajajärjestöjen liiton syytösten mukaan Kreikassa ei valvota lainkaan kiellettyjen antibioottien käyttöä. Lisäksi kuluttajajärjestöjen liiton mukaan koko Kreikassa toteutetussa tutkimuksessa, jossa näytteiden perusteella tutkittiin hunajan laatua ja valmistusainemerkintöjä, osoitettiin, että suuri osa näistä valmisteista joko ei vastannut niille asetettuja vaatimuksia tai ne johtivat kuluttajaa harhaan, koska pakkaukset sisälsivät eri hunajaa kuin pakkausmerkinnöissä oli mainittu. Kun otetaan huomioon, että hunajan vuosittainen kulutus on Kreikassa erittäin suurta, voisiko komissio ilmoittaa minulle, valvooko Kreikka todellisuudessa hunajan laatua tarvittavin, vaikkakin vain näytteisiin perustuvin tarkastuksin, kun on kyse kiellettyjen antibioottien käytöstä ja markkinoille saatettujen hunajavalmisteiden pakkausmerkinnöistä? Näitä valmisteita koskevien väitteiden mukaan ne joko eivät vastaa vaadittavia määräyksiä tai pakkausmerkinnät eivät vastaa pakkauksen sisältöä. David Byrnen komission puolesta antama vastaus (10. huhtikuuta 2001) Antibioottien käyttäminen mehiläisten hoidossa ei ole nykyisin sallittua yhteisön alueella. Yhteisöön hunajaa tuovat kolmannet maat voivat kuitenkin käyttää antibiootteja mehiläisten hoidossa oman lainsäädäntönsä mukaisesti. Tällöinkin yhteisöön tuotujen tuotteiden on kuitenkin oltava eurooppalaisten normien mukaisia, erityisesti eläinlääkejäämien osalta. Yhteisön rajatarkastusasemien rutiinitarkastuksien lisäksi jäsenvaltioiden on laadittava vuosittain suunnitelma eläimistä saatavissa tuotteissa olevien jäämien valvonnasta sen mukaisesti, mitä säädetään elävissä eläimissä ja niistä saatavissa tuotteissa olevien tiettyjen aineiden ja niiden jäämien osalta suoritettavista tarkastustoimenpiteistä ja direktiivien 85/358/ETY ja 86/469/ETY sekä päätösten 89/187/ETY ja 91/664/ETY kumoamisesta 29 päivänä huhtikuuta 1996 annetussa neuvoston direktiivissä 96/23/EY(1). Laadittavaan suunnitelmaan sisältyy hunajassa olevien antibioottien valvonta. Kreikka on toimittanut vuoden 1999 valvontasuunnitelmansa tulokset hunajan osalta. Näin ollen Kreikka suorittaa vaadittavat tarkastukset. Hunajaa koskevan jäsenvaltioiden lainsäädännön yhdenmukaistamisesta 22 päivänä heinäkuuta 1974 annetussa neuvoston direktiivissä 74/409/ETY(2) esitetään pääasialliset yhteisön vaatimukset tuotteen ja sen koostumuksen olennaisista ominaisuuksista. Jokaisella jäsenvaltiolla on oltava käytössään tarpeelliset keinot näiden säädösten sekä elintarvikkeiden päällysmerkintöjä koskevien hunajaan sovellettavien yhteisön sääntöjen täytäntöönpanon valvomiseksi. (1) EYVL L 125, 23.5.1996. (2) EYVL L 221, 12.8.1974.